Prosvjedi muslimana se nastavljaju širom svijeta
Danska je pozvala svoje građane da izbjegavaju odlaske u muslimanske zemlje nakon što su danska diplomatska predstavništva zapaljena u
Razljućeni objavljivanjem karikatura sa likom božijeg poslanika Muhameda u Evropi, muslimani nastavljaju prosvjede širom svijeta, usprkos pozivima islamskih lidera na smirivanje. U Afganistanu su tri osobe ubijene kada je policija otvorila vatru kako bi rastjerala na stotine prosvjednika u istočnoj provinciji Laghman. Prosvjedi su također održani u blizini danskog konzularnog ureda u Kabulu. U Indiji je na stotine studenata muslimana organziralo bučne prosvjede u New Delhiju i zapalilo dansku zastavu prije nego je policija rastjerala masu. U Somaliji je poginuo jedan mladić kada su prosvjednici napali policiju. Relativno mirni prosvjedi su također održani u Maliju i Nigeriji. Iranski prosvjednici su kamenjem i dimnim bombama gađali austrijsku ambasadu u Teheranu, uzrokujući određenu štetu. Danska je pozvala svoje građane da izbjegavaju odlaske u muslimanske zemlje nakon što su danska diplomatska predstavništva zapaljena u Libanu i Siriji. U subotu je u Damasku zapaljena norveška ambasada. Generalni sekretar UN-a Kofi Anan je pozvao muslimane da prihvate izvinjenje danskih novina koje su prve objavile karikature. Francuski ministar vanjskih poslova je također pozvao na uspostavu mira.